PRAPAT มอบเจลแอลกอฮอล์ 200 แกลลอน “ผู้ว่าฯอัศวิน” กระจายสู่ทีมแพทย์
PRAPAT ร่วมภารกิจพิชิต โควิด-19 ส่งมอบเจลแอลกอฮอล์ทำความสะอาดมือ 200 แกลลอน ให้ ผู้ว่าฯ "อัศวิน ขวัญเมือง" ช่วยลดความเสี่ยงบุคลากรทางการแพทย์ ติดเชื้อโควิด-19 จากการปฏิบัติหน้าที่
21 พ.ค. 2564

นายวีระพงค์ ลือสกุล ประธานเจ้าหน้าที่บริหาร บริษัท พีรพัฒน์ เทคโนโลยี จำกัด (มหาชน) หรือ PRAPAT เปิดเผยถึงสถานการณ์การแพร่ระบาดของโรคติดเชื้อไวรัสโควิด-19 ระลอกใหม่ ในพื้นที่กรุงเทพมหานคร ที่มีการแพร่ระบาดกระจายเกือบทุกพื้นที่ มีจำนวนผู้ติดเชื้อเพิ่มสูงต่อเนื่อง โดยแต่ละวันกรุงเทพมหานคร ได้ร่วมบูรณาการกับหน่วยงานที่เกี่ยวข้องเข้าทำการตรวจคัดกรองเชิงรุกในพื้นที่ต่างๆ เพื่อติดตามสถานการณ์ รวมทั้งเฝ้าระวัง และป้องกันการแพร่ระบาดของเชื้อไวรัสโควิด-19 อย่างใกล้ชิด
โดย PRAPAT ในฐานะผู้ผลิต และจำหน่ายผลิตภัณฑ์ทำความสะอาด CLEANING HYGIENE SOLUTIONS ในกลุ่มอุตสาหกรรมการบริการและอาหาร ในภูมิภาคเอเชียตะวันออกเฉียงใต้ ขอร่วมเป็นส่วนหนึ่งในการสนับสนุนภารกิจต่อสู้การแพร่ระบาดของเชื้อไวรัสโควิด-19 ในเขตกรุงเทพมหานคร ด้วยการสนับสนุน “BLUE GEL” เจลทำความสะอาดมือ ที่มีส่วนผสมของแอลกอฮอล์ในการปกป้อง  และระงับการสะสมของเชื้อโรค มีส่วนผสมของมอยเจอร์ไรเซอร์ให้ความชุ่มชื้นและไม่ระคายเคืองผิว สามารถใช้ได้บ่อยครั้งเท่าที่ต้องการ เพื่อสุขอนามัยที่ดี ขนาดบรรจุภัณฑ์แกลลอน 5 ลิตร จำนวน 200 แกลลอน ให้กับบุคลากรทางการแพทย์โรงพยาบาลสังกัดกรุงเทพมหานคร
รวมถึงโรงพยาบาลสนาม เพื่อป้องกันการแพร่ระบาดของเชื้อไวรัสโควิด -19 โดยมี พล.ต.อ.อัศวิน ขวัญเมือง ผู้ว่าราชการกรุงเทพมหานคร เป็นผู้รับมอบ ณ บริเวณหน้าห้องรัตนโกสินทร์ ศาลาว่าการกรุงเทพมหานคร (เสาชิงช้า) ก่อนจัดสรร “BLUE GEL” ให้แก่โรงพยาบาลสังกัดกรุงเทพมหานคร และโรงพยาบาลสนาม ตามเจตนารมณ์ของบริษัท ต่อไป
“PRAPAT ตระหนัก และให้ความสำคัญกับสถานการณ์การแพร่ระบาดของเชื้อไวรัสโควิด -19 เป็นอย่างมาก ที่ผ่านมาได้ให้การสนับสนุนภาครัฐในการขับเคลื่อนมาตรการต่างๆ อย่างต่อเนื่อง การผนึกความร่วมมือกับกรุงเทพมหานคร ครั้งนี้ เพื่อเสริมเกาะป้องกันบุคลากรทางการแพทย์ให้ปลอดภัย ลดความเสี่ยงในการติดเชื้อไวรัสโควิด-19 ระหว่างปฏิบัติหน้าที่ และบริษัท ขอร่วมเป็นอีกหนึ่งพลังใจสนับสนุนให้คนไทยทุกคนฝ่าวิกฤติครั้งนี้ไปด้วยกัน” นายวีระพงค์ กล่าว